**Sākotnējās ietekmes novērtējuma ziņojums (apvienotā anotācija) par grozījumiem Ministru kabineta noteikumos par darbības programmas “Izaugsme un nodarbinātība” 5.2.1.specifiskā atbalsta mērķa “Veicināt dažāda veida atkritumu atkārtotu izmantošanu, pārstrādi un reģenerāciju” 5.2.1.1.pasākumu “Atkritumu dalītas savākšanas sistēmas attīstība” un 5.2.1.2.pasākumu “Atkritumu pārstrādes veicināšana”**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta (turpmāk – MK) noteikumu projekti “Grozījumi Ministru kabineta 2016.gada 26.jūlija noteikumos Nr. 494 “Darbības programmas “Izaugsme un nodarbinātība” 5.2.1.specifiskā atbalsta mērķa “Veicināt dažāda veida atkritumu atkārtotu izmantošanu, pārstrādi un reģenerāciju” 5.2.1.1.pasākuma “Atkritumu dalītas savākšanas sistēmas attīstība” īstenošanas noteikumi”” (turpmāk – MK noteikumu projekts par 5.2.1.1.pasākumu) un “Grozījumi Ministru kabineta 2016.gada 30.augusta noteikumos Nr. 588 “Darbības programmas “Izaugsme un nodarbinātība” 5.2.1.specifiskā atbalsta mērķa “Veicināt dažāda veida atkritumu atkārtotu izmantošanu, pārstrādi un reģenerāciju” 5.2.1.2.pasākuma “Atkritumu pārstrādes veicināšana” īstenošanas noteikumi”” (turpmāk – MK noteikumu projekts par 5.2.1.2.pasākumu) izstrādāti atbilstoši Eiropas Savienības (turpmāk – ES) struktūrfondu un Kohēzijas fonda 2014.–2020. gada plānošanas perioda vadības likuma 20. panta 13. punktam. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašreizējā situācija Eiropas Komisija (turpmāk – EK) 2017.gada ziņojumā par Latviju ir norādījusi, ka atkritumu pārstrādes līmenis ir zems un lielākā daļa atkritumu tiek apglabāti poligonos, tādējādi pastāv risks, ka Latvija 2020.gadā nespēs sasniegt tai Padomes 1999.gada 26.aprīļa Direktīvā 1999/31/EK *par atkritumu poligoniem* (turpmāk – Direktīva 1999/31/EK) noteiktos mērķus, jo īpaši attiecībā uz bioloģiski noārdāmu atkritumu (turpmāk – BNA) apjoma samazināšanu[[1]](#footnote-2). To apstiprina arī EK ziņojums par ES vides politikas īstenošanu, kur EK uzsver uz ieguldījumu nepieciešamību BNA pārstrādes kapacitātes veidošanā Latvijā[[2]](#footnote-3). Vienlaikus EK Vides ģenerāldirektorāts jau uzsācis pārbaudi par Latviju saistībā ar nepietiekamu pārstrādāto atkritumu apjomu[[3]](#footnote-4). Atkritumu apsaimniekošanas nozares pārstāvji norāda, ka tādu BNA pārstrādei, kas iegūti no nešķirotiem sadzīves atkritumiem, nevar tikt piemēroti tipveida risinājumi, kas rada iekārtu, darba apjoma un piegādes pakalpojuma sadārdzinājumu, jo katras pārstrādes iekārtas specifikācija nosakāmi individuāli. Kā Vides aizsardzības un reģionālās attīstības ministrijai (turpmāk – VARAM) vērš uzmanību Latvijas atkritumu saimniecības uzņēmumu asociācija, 5.2.1.2.pasākumā “Atkritumu pārstrādes veicināšana” (turpmāk – 5.2.1.2.pasākums) trešajai projektu iesniegumu atlases kārtai līdz 2018.gada 31.decembrim pieejamais Kohēzijas fonda finansējums 15,25 milj. *euro* apmērā ir nepietiekams efektīvu pārstrādes iekārtu izveidei, kas sasniegtu normatīvajos aktos noteiktos mērķus. Attiecībā uz dalītas atkritumu savākšanas sistēmas izveidi ir spēkā vairāki MK noteikumi, kas nosaka ne tikai sistēmas izveides termiņu[[4]](#footnote-5), bet arī atkritumu savākšanas un šķirošanas vietu ierīkošanas un apsaimniekošanas prasības[[5]](#footnote-6), kā arī kritērijus un kārtību, kādā novērtē šī pakalpojuma pieejamību iedzīvotājiem[[6]](#footnote-7). Līdz ar to pašvaldību un to izvēlēto atkritumu apsaimniekotāju atbildībā ir sekmīgi ieviest normatīvajā regulējuma ietvertās prasības.5.2.1.specifiskā atbalsta mērķa “Veicināt dažāda veida atkritumu atkārtotu izmantošanu, pārstrādi un reģenerāciju” (turpmāk – SAM 5.2.1.) 5.2.1.1.pasākuma “Atkritumu dalītas savākšanas sistēmas attīstība” (turpmāk – 5.2.1.1.pasākums) ietvaros bija pieejams atbalsts atkritumu dalītas savākšanas infrastruktūras izveidei un pilnveidošanai. Projektu iesniegumu atlasē tika saņemti deviņi projektu iesniegumi, no kuriem projektu vērtēšanas kritēriju neatbilstības dēļ tika noraidīti pieci no tiem, tādejādi radot Kohēzijas fonda finansējuma atlikumu 5,31 milj. *euro* apmērā. Par četriem projektu iesniegumiem ir noslēgti līgumi par projektu īstenošanu par kopējo Kohēzijas fonda finansējumu 161 891 *euro*  apmērā, t.sk., *de minimis* atbalstu23 425 *euro* apmērā.Minētais ļauj secināt, ka izstrādātā nozares normatīvo aktu bāze ir efektīva, lai atkritumu apsaimniekotāji izpildītu ES un nacionālajos tiesību aktos ietvertās prasības attiecībā uz atkritumu dalītu savākšanu arī bez ES fondu atbalsta, kā arī ES fondu projektu īstenošanai dalītas savākšanas sistēmas attīstībai nav tirgus pieprasījuma (kas var būt skaidrojams ar tādiem ES fondu atbalsta saņemšanas nosacījumiem kā, piemēram, atbalsta intensitātes apjoms un ieguldījumu uzturēšanas un izmantošanas termiņš). 5.2.1.2.pasākuma ietvaros ir noslēgusies projektu iesniegumu vērtēšana pirmajā atlases kārtā, kurā tika apstiprināti visi iesniegtie projektu iesniegumi. Tā kā projektu iesniegumi ir iesniegti par mazāku Kohēzijas fonda finansējuma apjomu kā pieejams atlases kārtai, ir radies Kohēzijas fonda finansējuma atlikums 2,34 milj. *euro* apmērā. Projektos paredzētās pārstrādes iekārtas sniegs nozīmīgu ieguldījumu pārstrādes mērķu sasniegšanā tieši attiecībā uz plastmasas un stikla atkritumu veidiem. Ņemot vērā iepriekš minēto, VARAM ierosina pārdalīt finansējumu no 5.2.1.1.pasākuma un 5.2.1.2.pasākuma pirmās projektu iesniegumu atlases kārtas uz 5.2.1.2.pasākuma trešo projektu iesniegumu atlases kārtu BNA pārstrādes iekārtu izveidei un pilnveidošanai (pārstrādes iekārtas jaudas palielināšanai). Finansējuma pārdale nepieciešama, lai nodrošinātu investīciju ātrāku apguvi un veicinātu Darbības programmas “Izaugsme un nodarbinātība” 5.prioritārā virziena 2018.gada starpposma Kohēzijas fonda finanšu rādītāju izpildi, kā arī nodrošinātu, ka BNA pārstrādes iekārtas tiek iepirktas, uzstādītas un uzsākta to ekspluatācija pirms 1999. gada 26. aprīļa direktīvas 1999/31/EK *par atkritumu poligoniem* mērķu sasniegšanas termiņa. VARAM uzskata, ka finansējuma palielināšana jau izsludinātajā projektu iesniegumu atlasē būtu atzīstama par visātrāko un efektīvāko veidu rezultātu sasniegšanai.VARAM vienlaikus ar MK noteikumu projektu izstrādi ir ierosinājusi pagarināt 5.2.1.2.pasākuma trešās projektu iesniegumu atlases kārtas projektu iesniegšanas termiņu līdz 2018.gada martam (šobrīd termiņš – 2017.gada 14.decembris). Tādējādi, palielinot atlases kārtai pieejamo finansējumu un pagarinot projektu iesniegšanas termiņu, tiks dota iespēja pieteikt lielāku skaitu projektu, kas tai pat laikā būs kvalitatīvāk sagatavoti, nodrošinot konkurētspējīgu izmaksu efektivitāti. Tā rezultātā projektu atlases ietvaros varēs tikt apstiprināti izmaksu efektīvākie projekti, kas tostarp nodrošinās vislielāko ieguldījumu Darbības programmā noteikto iznākuma rādītāja “Atkritumu pārstrādes jaudas pieaugums” sasniegšanā. Trešās atlases kārtas projektiem ir būtiska nozīme šī iznākuma rādītāja sasniegtās vērtības palielināšanā, jo šobrīd plānotā rādītāja vērtība ir sasniegta par 31%. Atbilstoši saņemtajām nozares pārstāvju norādēm, nepagarinot projektu atlases termiņu, nevarēs tikt iesniegti liela apjoma projekti, kas var nodrošināt iznākuma rādītāja mērķa sasniegšanu. Projektu atlases termiņa pagarināšana atklātā atlasē neradīs negatīvu ietekmi uz konkurenci un trešās atlases kārtas projektu iesniedzējiem, jo visi projektu iesniedzēji varēs izmantot papildu laiku projektu kvalitatīvai sagatavošanai. Tā kā projektu iesniegumu atlases termiņš ir saistīts ar papildu finansējuma piešķiršanu, šo darbību rezultātā atbalsts varētu tikt piešķirts vairāk projektu iesniedzējiem.Gadījumā, ja netiek pagarināta projektu iesniegumu atlase un tās ietvaros tiek saņemts mazāks skaits projektu, var nozīmēt, ka netiek sasniegts iznākuma rādītājs un netiek apgūts plānotais finansējums vai finansējums tiktu izmantots mazāk izmaksu efektīviem projektiem. Jaunas projektu iesniegumu atlases izsludināšana radītu projektu īstenošanas novirzes vismaz par 7 mēnešiem, kas var būt īpaši nozīmīgi, vērtējot virzību uz mērķu sasniegšanu. Tādējādi esošās atlases kārtas projektu iesniegšanas termiņa pagarināšana ietaupīs laiku, kas tiktu veltīts jaunas atlases kārtas rīkošanai. SAM 5.2.1.noteikto snieguma ietvara (sertificēto maksājumu) izpildi ierosinātie grozījumi neietekmē, jo jau aktuālo prognožu pieņēmumos netika ņemta vērā 5.2.1.2.pasākuma trešās projektu iesniegumu atlases kārtas projektu ietekme, jo 2018.gadā paredzēta vien nedeklarējamu avansu izmaksa finansējuma saņēmējiem, ievērojot būvniecības darbu un piegādes pakalpojumu iepirkumu procedūru organizēšanai un līgumu (sevišķi iekārtu piegādes līgumu) izpildei nepieciešamo laika apmēru. Tiesiskā regulējuma mērķis un būtībaMK noteikumu projekts par 5.2.1.1.pasākumu un MK noteikumu projekts par 5.2.1.2.pasākumu izstrādāti, lai palielinātu Kohēzijas fonda apmēru 5.2.1.2.pasākuma trešajā projektu iesniegumu atlases kārtā.**MK noteikumu projektā par 5.2.1.1.pasākumu** par 5 316 197 *euro* samazināts pieejamais Kohēzijas fonda finansējums, kā arī precizēts specifiskais iznākuma rādītājs atbilstoši projektos paredzētajam. Tāpat atbilstoši Energoefektivitātes likumā 15.panta ceturtajai daļai minētais MK noteikumu projekts nosaka papildu pienākumu finansējuma saņēmējam turpmākos trīs gadus pēc projekta īstenošanas ik gadu sniegt informāciju par objekta enerģijas patēriņu pirms un pēc projekta īstenošanas. Šāds nosacījums jau iekļauts līgumos par projektu īstenošanu, tamdēļ nav uzskatāms par papildu administratīvo slogu.MK noteikumu projektā paredzēts svītrot nosacījumu līdz 2018.gada 31.decembrim sasniedzamo finanšu rādītāja apmēru, to pārceļot uz 5.2.1.2.pasākumu.**MK noteikumu projekts par 5.2.1.2.pasākumu** paredz palielināt pieejamo Kohēzijas fonda finansējuma apmēru trešajā projektu iesniegumu atlases kārtā, pārdalot:* 5 316 197 *euro*  no 5.2.1.1.pasākuma,
* 2 337 127 *euro* no 5.2.1.2.pasākuma pirmās projektu iesniegumu atlases kārtas.

Precizēti arī tie MK noteikumu punkti, kas nosaka līdz 2018.gada 31.decembrim pieejamo Kohēzijas fonda finansējuma apmēru. Tā kā atkārtota projektu iesniegumu atlase 5.2.1.1.pasākumā netiks īstenota, snieguma ietvars (izteikts kā Kohēzijas fonda finansējums *euro*) no 5.2.1.1.pasākuma 338 911 *euro* apmērā pārcelts uz 5.2.1.2.pasākumu. Tādējādi viss SAM 5.2.1. snieguma ietvarā iekļautais rezerves apmērs (2 557 708 *euro*), izvērtējot prioritāros ieguldījumu virzienus, pārcelts uz 5.2.1.2.pasākuma trešo projektu iesniegumu atlases kārtu, un tas kļūs pieejams pēc pozitīva EK lēmuma par snieguma ietvara izpildi, atkārtoti uzaicinot iesniegt projektu iesniegumus. Redakcionāli precizēti MK noteikumu punkti attiecībā uz sabiedriskā pakalpojuma sniedzējiem, kas izriet no valsts atbalsta sniegšanas nosacījumiem. Tā kā atbalstu, ko piešķir sabiedriskā pakalpojuma nodrošināšanai, nepiešķir saskaņā ar MK noteikumos par 5.2.1.2.pasākuma īstenošanu V nodaļā “Ar valsts atbalsta saņemšanu saistītie nosacījumi” noteikto, ir nepieciešams precizēt nosacījumus par ierobežojumiem, pretendējot uz finansējumu (MK noteikumu projekta par 5.2.1.2.pasākumu 9.punkts), kā arī attiecībā uz atbalstāmo darbību skaidrojumu (MK noteikumu projekta par 5.2.1.2.pasākumu 6.punkts). Ierobežojums pretendēt uz finansējumu pārņemts no Reģionālā atbalsta pamatnostādnēm 2014.-2020.gadam un piemērojams tikai uz projektu iesniedzējiem, kas nav sabiedriskā pakalpojuma sniedzēji. Savukārt atbalstāmo darbību skaidrojums precizēts, jo šobrīd spēkā esošā redakcija nav piemērojama gadījumos, kad finansējumu piešķir, pamatojoties uz ar Eiropas Komisijas 2011.gada 20.decembra lēmumu Nr. 2012/21/ES *par Līguma par Eiropas Savienības darbību 106.  panta 2. punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi*.MK noteikumu projektā par 5.2.1.2.pasākumu precizēti arī nosacījumi par apbūves tiesību, jo MK noteikumi Nr.588 “Darbības programmas “Izaugsme un nodarbinātība” 5.2.1. specifiskā atbalsta mērķa “Veicināt dažāda veida atkritumu atkārtotu izmantošanu, pārstrādi un reģenerāciju” 5.2.1.2. pasākuma “Atkritumu pārstrādes veicināšana” īstenošanas noteikumi” tika izdoti 2016.gada 30.augustā pirms apbūves tiesības normas spēkā stāšanās. Minētie grozījumi neuzliek papildu administratīvo slogu, jo šādi nosacījumi jau ietverti projektu iesniegumu atlases nolikumā, kā arī nerada konkurences ierobežojumus.MK noteikumu projektā par 5.2.1.2.pasākumu redakcionāli precizēti nosacījumi par projektā plānotā iznākuma rādītāja sasniegšanas termiņu, ievērojot to, ka tehnoloģiski ir nepieciešams laiks iekārtu ieregulēšanai un maksimālās jaudas sasniegšanai.Attiecībā uz projektu iesniedzējiem, kas nav atkritumu apglabāšanas sabiedriskā pakalpojuma sniedzēji, nosacījumi netiek mainīti. Šie precizējumi ir iekļauti un skaidroti arī projektu iesniegumu vērtēšanas kritēriju piemērošanas metodikā, kas ir daļa no 5.2.1.2.pasākuma trešās projektu iesniegumu atlases kārtas nolikuma un ir saistoši jau šobrīd. Ņemot vērā, ka 5.2.1.2.pasākumam ir tieša ietekme uz horizontālo principu “Ilgtspējīga attīstība”, jau šobrīd projektu iesniegumu atlasēs projektu iesniegumu veidlapās projektu iesniedzējiem ir jāaizpilda informācija par horizontālā principa “Ilgtspējīga attīstība” rādītāju “zaļās darba vietas”, kā arī attiecīga informācija par minētā rādītāja uzskaiti tiek iekļauta līgumā par projekta īstenošanu. Attiecīgi MK noteikumu projekts par 5.2.1.2.pasākumu neparedz nosacījumu veikt rādītāja uzskaiti. |
| 3. | Projekta izstrādē iesaistītās institūcijas | Nav. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību****un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | MK noteikumu projekts ietekmē tiešās pārvaldes iestādes, kas iesaistītas ES fondu vadībā (vadošā iestāde, atbildīgā iestāde, sadarbības iestāde u.c.), kā arī projektu iesniedzējus 5.2.1.2.pasākuma trešajā atlases kārtā. |
| 2. | Tiesiskā regulējuma ietekme uz tautsaimniecību un administratīvo slogu | MK noteikumu projekta par 5.2.1.2.pasākumu ietvaros finansējuma saņēmējs sagatavo un iesniedz projekta iesniegumu, kā arī savā tīmekļvietnē ievieto un aktualizē informāciju par projektu, savukārt sadarbības iestāde izvērtē projekta iesniegumu, tā grozījumus, kā arī veic projekta ieviešanas uzraudzību un pēcuzraudzību. Gan projekta iesniedzējiem, gan sadarbības iestādei ir izveidojusies prakse projektu sagatavošanā, vērtēšanā, vadībā un uzraudzībā, tamdēļ netiek plānots, ka MK noteikumu projekts radītu ietekmi uz institūciju administratīvo slogu, kas būtiski atšķirtos no līdzšinējās projektu īstenošanas prakses. |
| 3. | Administratīvo izmaksu monetārs novērtējums | MK noteikumu projekts par 5.2.1.2.pasākumu un MK noteikumu projekts par 5.2.1.1.pasākumu neietekmēs spēkā esošo tiesību normu sistēmu. Vērtējot pasākuma īstenošanas ietekmi uz administratīvajām procedūrām un to izmaksām, nav identificēts administratīvā sloga palielinājums ne finansējuma saņēmējiem, ne ES fondu vadībā iesaistītajām institūcijām, salīdzinot ar procedūrām, kuras kā obligātas jāveic projektu iesniedzējiem un ES fondu vadībā iesaistītajām institūcijām. |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| MK noteikumu projekts par 5.2.1.1.pasākumu un MK noteikumu projekts par 5.2.1.2.pasākumu šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | MK noteikumu projekts par 5.2.1.2.pasākumu saistīts ar MK noteikumu projektu par 5.2.1.1.pasākumu. |
| 2. | Atbildīgā institūcija | VARAM |
| 3. | Cita informācija | Nav |

|  |
| --- |
| **V.Tiesību akta projekta atbilstība Latvijas Republikas starptautiskajām saistībām** |
| MK noteikumu projekts par 5.2.1.1.pasākumu un MK noteikumu projekts par 5.2.1.2.pasākumu šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Komunikācijas aktivitātes tiks nodrošinātas, veicot grozījumus 5.2.1.2.pasākuma trešās projektu iesniegumu atlases nolikumā, publicējot tos gan sadarbības iestādes tīmekļvietnē, gan oficiālajā izdevumā “Latvijas Vēstnesis”. |
| 2. | Sabiedrības līdzdalība projekta izstrādē | Noteikumu projektos iekļautie grozījumi apspriesti ar atkritumu apsaimniekošanas nozares dalībniekiem un organizācijām. |
| 3. | Sabiedrības līdzdalības rezultāti | Sabiedrības izteiktie ierosinājumi par finansējuma palielinājumu ņemti vērā. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | VARAM kā atbildīgā iestāde, Centrālā finanšu un līgumu aģentūra kā sadarbības iestāde. |
| 2. | Projekta izpildes ietekme uz pār­valdes funkcijām un institucionālo struktūru.Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Nav plānota jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav |

Iesniedzējs:

vides aizsardzības un reģionālās attīstības ministrs K.Gerhards

Vīza:

vides aizsardzības un reģionālās attīstības ministrijas R.Muciņš

valsts sekretārs

07.12.2017. 11:20

2134

A.Auziņa

Investīciju politikas departamenta

Vides investīciju nodaļas vecākā eksperte

tālr. 66016701, e-pasts: austra.auzina@varam.gov.lv

1. <https://ec.europa.eu/info/sites/info/files/2017-european-semester-country-report-latvia-lv.pdf> [↑](#footnote-ref-2)
2. <http://ec.europa.eu/environment/eir/pdf/report_lv_lv.pdf> [↑](#footnote-ref-3)
3. <http://www.leta.lv/search/find/?patern=vides%20%C4%A3ener%C4%81ldirektor%C4%81ts&mode=nonozare,stem&item=1631299F-B392-44B5-A7FB-C3CE586839C9> [↑](#footnote-ref-4)
4. MK 2013.gada 2.aprīļa noteikumi Nr.194 “Noteikumi par atkritumu dalītu savākšanu, sagatavošanu atkārtotai izmantošanai, pārstrādi un materiālu reģenerāciju” [↑](#footnote-ref-5)
5. MK 2016.gada 12.decembra noteikumi Nr.788 “Noteikumi par atkritumu savākšanas un šķirošanas vietām” [↑](#footnote-ref-6)
6. MK 2017.gada 13.jūnija noteikumi Nr.328 “Kritēriji un kārtībā, kādā novērtē atkritumu dalītas savākšanas pakalpojuma pieejamību iedzīvotājiem” [↑](#footnote-ref-7)